b'\n_START_ARTICLE_\nBratsberg g\xc3\xa5rd\n_START_PARAGRAPH_\nBratsberg g\xc3\xa5rd ved Skien i Telemark var i sagatiden eid av bl.a. lendermennene Dag Eilivsson og Gregorius Dagsson. Dag fikk antakelig bygd den n\xc3\xa6rliggende kirken p\xc3\xa5 Kapitelberget som n\xc3\xa5 eksisterer som ruin, og som h\xc3\xb8rte til g\xc3\xa5rden. Sammen med Bratsberg g\xc3\xa5rd h\xc3\xb8rte ogs\xc3\xa5 omfattende jordeiendommer. _NEWLINE_I 1156 ble Gregorius Dagsson overfalt p\xc3\xa5 g\xc3\xa5rden av \xc3\x98ystein Haraldsson, som ogs\xc3\xa5 brente g\xc3\xa5rden. Bratsberg g\xc3\xa5rd l\xc3\xa5 fra 1398 under Gims\xc3\xb8y kloster, men eiendommen var kommet under kronen iallfall fra 1400-tallet. Etter brannen p\xc3\xa5 Gims\xc3\xb8y kloster i 1546 ble g\xc3\xa5rden brukt som residens for lensherrer i Bratsberg amt (som stort sett tilsvarer dagens Telemark), blant annet Iver Jensen \xc2\xabJernskjegg\xc2\xbb, f\xc3\xb8r han kj\xc3\xb8pte Fresje ved Larvik, samt de opprinnelig danske adelsmennene Peder Bildt og Ove Gjedde (d\xc3\xb8d 1660). Fra Ove Gjedde og ektefellen Dorthe Urne finnes i Gjerpen kirke to messing lysestaker med deres slektsv\xc3\xa5pen (disses v\xc3\xa5pen finnes ogs\xc3\xa5 i Tj\xc3\xb8lling kirke). _NEWLINE_I lenstiden hadde b\xc3\xb8ndene i Gjerpen arbeidsplikt p\xc3\xa5 eiendommen for lensherren._NEWLINE_G\xc3\xa5rden har hatt en bebyggelse som storg\xc3\xa5rd fra middelalderen, med flere hus bygd av t\xc3\xb8mmer og rundt et g\xc3\xa5rdstun. I lange tidsrom var bebyggelsen d\xc3\xa5rlig vedlikeholdt og mindre egnet som bolig for lensherrene. I stedet bodde lensherren i kronens g\xc3\xa5rd p\xc3\xa5 Eidet i Skien, mens Bratsberg tjente som "ladeg\xc3\xa5rd" eller "avlsg\xc3\xa5rd".  I 1640 m\xc3\xa5tte Ove Gjedde la utf\xc3\xb8re store utbedringer og moderniseringer av bebyggelsen p\xc3\xa5 Bratsberg. Allerede hans forgjenger Eiler Urne hadde funnet bebyggelsen s\xc3\xa5 d\xc3\xa5rlig at han mente den var ubeboelig. P\xc3\xa5 1800-tallet eksisterte det en to etasjes hovedbygning i treverk. Den ble revet og i 1880 ble det oppf\xc3\xb8rt en ny hovedbygning i sveitserstil, etter tegninger av ingeni\xc3\xb8r Johan Christie som eide \xc2\xabLagmannsg\xc3\xa5rden\xc2\xbb ved Skien. Den nye, store hovedbygningen brant ned i 1911 og ble ikke gjenoppbygd._NEWLINE_Kongen solgte i 1662 Bratsberg sammen med Gjems\xc3\xb8 kloster til lensherren, general J\xc3\xb8rgen Bjelke. Denne solgte snart eiendommene til Christoffer Gabel, som i 1666 solgte dem til admiral Cort Adeler.  Eiendommene ble holdt sammen og solgt av Adelers etterkommere til eidsvollsmannen Didrich (von) Cappelen (d\xc3\xb8d 1828), Skien. Ved arveoppgj\xc3\xb8ret etter Cappelen, ble Bratsberg og Gjems\xc3\xb8 skilt fra hverandre. Bratsberg ble arvet av hans datter Marie Elisabeth (d\xc3\xb8d 1834), gift med Christopher H. Blom (d\xc3\xb8d 1879). Deres s\xc3\xb8nn Didrik Cappelen Blom (1834\xe2\x80\x9394), eide og bodde p\xc3\xa5 g\xc3\xa5rden, samt fikk oppf\xc3\xb8rt den nye hovedbygningen i 1880. Han var far til Dorothea Blom, gift med godseier Harald L\xc3\xb8venskiold (1868\xe2\x80\x931934), V\xc3\xa6ker\xc3\xb8.  _NEWLINE_Didrik C. Bloms s\xc3\xb8nn, cand.jur. Christopher Blom (1870-1909), delte opp eiendommen og solgte den som bruk, parseller og tomter. Han var gift med Louise H\xc3\xb8yer, datter av konsul Nils P. H\xc3\xb8yer og Sophia Christiane Hielm. Christopher Blom solgte hovedbygningen til amtmann Viggo Ullmann.  Bratsberg amt overtok hovedbygningen etter Ullmanns d\xc3\xb8d, men den sto tom da den brant i 1911. Idag eksisterer ikke lenger eiendommen som g\xc3\xa5rdsbruk og herreg\xc3\xa5rd.'